

4
ועדת הפנים ואיכות הסביבה
16/10/02

[bookmark: _GoBack]פרוטוקולים/ועדת הפנים/5893
	ירושלים, י"ח בחשון, תשס"ג
24 באוקטובר, 2002

כנסת החמש-עשרה									נוסח לא מתוקן
מושב חמישי




פרוטוקול מס' 465
מישיבת ועדת הפנים ואיכות הסביבה

סדר-היום:  תקנות המשטרה (המשמר האזרחי), (תיקון), התשס"ב-2002. 


נכחו:

חברי הוועדה:	משה גפני – היו"ר



מוזמנים:	עו"ד רחל גוטליב	- סגן היועץ המשפטי – המשרד לביטחון פנים
	נצ"מ נחום בכלר	- אגף קהילה ומשמר אזרחי-המשרד לביטחון פנים
נצ"מ אלינוער מזוז			- סגן היועץ המשפטי של המשטרה – המשרד          	              לביטחון פנים
עו"ד לבנת משיח			- מנהלת מחלקת חקיקה – משרד המשפטים



יועצות משפטיות:    מרים פרנקל-שור	
                                  ליאת בלום


מנהלת הוועדה:       יפה שפירא


קצרנית:                  מזל כהן







תקנות המשטרה (המשמר האזרחי), התשס"ב-2002

היו"ר משה גפני:

	אני מתכבד לפתוח את ישיבת הוועדה. 

	על סדר-היום: תקנת המשטרה (המשמר האזרחי) (תיקון), התשס"ב-2002. עו"ד רחל גוטליב, בבקשה.

רחל גוטליב:

	על פי סעיף 49(ג) לחוק, רשאית המשטרה להסתייע במשמר האזרחי לשתי תכליות מרכזיות. אחת, לשמירה ביטחון הנפש והרכוש מפני פגיעות טבע, ולא בכך עסקינן היום. תכלית שנייה, היא רשאית להסתייע גם בפעולותיה לשמירת הביטחון, הנפש והרכוש שנקבעו בתקנות באישור ועדת הפנים של הכנסת. 

	תקנות כאלה אכן נחקקו לפני כמה שנים, תקנות המשטרה (המשמר האזרחי), ובמסגרת התקנות האלה נקבע שהמשטרה רשאית להסתייע במשמר האזרחי בפעולות הקבועות בתוספת. התוספת הראשונה מונה רשימה של תחומי פעילות נוספים שבהם רשאית המשטרה להסתייע במשמר. מה שמתבקשת הוועדה לאשר היום זה הוספה של פריט נוסף. זאת אומרת, המשטרה תוכל להסתייע במשמר האזרחי גם ליחידות השיטור המוטס ותיקון של פריט 9 שכפי שהוא כתוב היום. אני  אקרא אותו: "המשטרה רשאית להסתייע במשמר גם לפעילות למניעת עבירות וגילויין אגב ביצוע תפקידי שמירת ביטחון הנפש והרכוש מפני פעולות איבה." כלומר, מתנדב משמר אזרחי קלאסי, שמסתובב על מנת לסייע למשטרה בהתמודדות עם פעולות איבה, רשאי לסייע לה גם בפעולות למניעת עבירות בלבד. התיקון המבוקש הוא שאותו סוג של סיוע, זאת אומרת מניעת עבירות, יינתן על ידי המשמר האזרחי גם כאשר הוא מבצע תפקידים אחרים, על פי התקנות הנוספות. אלה הם שני התיקונים.

	באשר לצורך, אני אבקש מאלינוער, אם אתם רוצים, להרחיב לעניין מהי יחידת הסיוע של השיטור המוטס והתכלית של התיקון. 

היו"ר משה גפני:

	מה זה טור א' וטור ב'?

רחל גוטליב:

	טור א' קובע את רשימת התפקידים, הפעולות הנוספות. טור ב' קובע שתנאי לכך זה הכשרה.

אלינוער מזוז:

	בשנים האחרונות הוקמה במשטרת ישראל יחידה של מסוקים ומטוס לצורך כל פעולותיה. 

היו"ר משה גפני:

	זה היה גם קודם. 

נצ"מ נחום בכלר:

	זה חדש יחסית. זה רק חמש שנים. המסוק הראשון הגיע לפני שש שנים.


היו"ר משה גפני:

	מה עשו לפני עשר שנים?

אלינוער מזוז:

	כשהיה צורך, שכרו שירותים. לא היתה יחידת משטרתית עם טייסים משטרתיים למטרה הזאת. היה שיטור ימי. 

היו"ר משה גפני:

	כשהיו צריכים לעשות מרדף אחרי אדם במרכז תל-אביב, מה עשו?

אלינוער מזוז:

	שכרו שירותים.

נצ"מ נחום בכלר:

	עשו מעט מאוד. כל מה שקשור בביטחון היו עושים עם צה"ל בתכנון מראש. דברים חפוזים לא היו עושים בכלל. לגבי תכנונים בנושא תנועה ובנושאים אחרים, היו שוכרים חברה אזרחית, מעלים שוטר על המסוק וכך היו עובדים.

היו"ר משה גפני:

	טוב שנהייתי יושב-ראש ועדת הפנים. עכשיו אני יודע שלפני שש שנים לא היו מסוקים למשטרה.  מה יש עכשיו? 

נצ"מ נחום בכלר:

	היום יש יחידה גדולה. יש שם ארבעה מסוקים ומטוס כנף אחד חדש והם עוסקים בהרבה מאוד דברים.

היו"ר משה גפני:

	מה התפקיד של המטוס? 

נצ"מ נחום בכלר:

	בעיקר בנושא הברחת סמים בגבול המצרי, אבל זה לא רק.

היו"ר משה גפני:

	למה לא מסוק?

נצ"מ נחום בכלר:

	קודם כל, עלות של שעת טיסה במסוק היא הרבה יותר גבוהה מאשר במטוס כזה. היכולת שלו להגיע בזריזות למקום היא יותר איטית מאשר במטוס כזה. המינוס של המטוס הזה שהוא לא יכול להנמיך טוב ולראות טוב כמו במסוק. אז משלבים את הפעילות. תלוי מהי הפעילות. 


היו"ר משה גפני:

	ארבעה מסוקים מספיקים? 

נצ"מ נחום בכלר:

	לא. אבל העלות היא כזאת שלא תמיד עומדים במה שצריך. יש תכנונים לעוד אבל כשיגיע הכסף ישתמשו בזה. 

	הבעיה היא לא רק העלות של המסוק. סביב המסוק יש משמרות של עובדים. על כל מסוק צריכים לפחות שני טייסים, שלוש משמרות עם רזרבות. 

היו"ר משה גפני:

	תצא לרחוב ותשאל אזרח רגיל כמה מסוקים יש למשטרה יגידו לך שלושים. 

נצ"מ נחום בכלר:

	יכול להיות. אז השגנו את המטרה שלנו. כי אם בארבעה מסוקים אנחנו עושים רעש כאילו יש שלושים אז זה בסדר גמור.

אלינוער מזוז:

	זה בדיוק מתחבר לדיון שלנו, משום שכאן יש נכונות של אנשים בעלי רשיון טיסה לטוס על כלי הטיס שלנו או שהם מוכנים להתנדב עם כלי הטיסה שלהם, כמו שיש לנו ביחידות אחרות אנשים שמתנדבים עם המכוניות שלהם או עם הטרקטרונים שלהם וכו', לשם חיזוק היכולת של המשטרה בתחום הזה. אנחנו מבקשים שזה יהיה אחד התפקידים שאפשר להסתייע בו.  

היו"ר משה גפני:

	מישהו מתנגד לזה?

אלינוער מזוז:

	לא ידוע לנו על אף אחד שמתנגד לזה. 

היו"ר משה גפני:

	קודם כל, אני מברך את המשטרה על הקמת יחידת המסוקים לפני שש שנים. אני סבור שבעידן שבו אנחנו מצויים, ארבעה מסוקים במדינה כמו שלנו, עם בעיות ביטחון, זה דבר לא הגיוני. על זה נקיים דיון אחר. 

	אני כמובן מאשר את התקנות. אני מקווה שבפעם הבאה שתבואו לוועדה תבשרו לנו שהרחבתם את היחידה הזאת, שאולי לא נצטרך אותה בסופו של דבר, כי יהיה שקט.

	תודה רבה לכם. הישיבה נעולה.

	הישיבה ננעלה בשעה 10:00 

	 	





